A Bizottság határozata
(2001. november 30.)
a friss hús egyes európai országokból történő behozatalára vonatkozó állat-egészségügyi feltételekről és a szükséges állatorvosi bizonyítványokról szóló 98/371/EK bizottsági határozatnak bizonyos, Lengyelországgal kapcsolatos körülmények figyelembe vétele céljából történő módosításáról
(az értesítés a C(2001) 3818. számú dokumentummal történt)
(EGT vonatkozású szöveg)
(2001/849/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK tanácsi irányelvvel [1] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 14., 15. és 16. cikkére,
mivel:
(1) A legutóbb a 2001/774/EK határozattal [3] módosított 98/371/EK bizottsági határozat [4] megállapítja a friss hús egyes európai országokból történő behozatalára vonatkozó állat-egészségügyi feltételeket és állatorvosi bizonyítványokat.
(2) A különösen a klasszikus sertéspestis ellenőrzésére vonatkozó állat-egészségügyi okokból nem engedélyezték Lengyelországból az emberi fogyasztásra szánt, háziasított sertések friss húsának behozatalát.
(3) A lengyel hatóságok kérelmet nyújtottak be a sertéshús Közösségbe történő kivitelének engedélyezésére, és kérelmüket a lengyelországi sertések állat-egészségügyi állapotával, valamint a klasszikus sertéspestis ellenőrzésére vonatkozó információkkal támasztották alá.
(4) 2001. májusában a Bizottság állat-egészségügyi vizsgálatot folytatott le a lengyelországi állat-egészségügyi helyzet felmérésére, különös tekintettel a klasszikus sertéspestissel kapcsolatos helyzetre.
(5) A vizsgálatot végző munkacsoport jelentése és a lengyel hatóságok által adott további információk alapján úgy tűnik, hogy Lengyelországban - a klasszikus sertéspestis tekintetében - kielégítő a sertések egészségi állapota.
(6) Ezért célszerű engedélyezni Lengyelország számára, hogy az élelmiszer-hulladékok sertések takarmányozására történő felhasználásával kapcsolatos bizonyos feltételek mellett sertéshúst exportálhasson a Közösségbe. A lengyel hatóságok kötelezettséget vállaltak arra, hogy a sertéshús kivitele céljából összeállítják azon sertéstelepek jegyzékét, amelyeket rendszeres állatorvosi felügyelet alatt tartanak, és amelyekben megfelelő ellenőrzéseket végeznek annak érdekében, hogy kizárják az élelmiszer-hulladékok felhasználását a sertések takarmányozásában.
(7) Ennek megfelelően módosítani kell a 98/371/EK határozatot.
(8) Az e határozatban meghatározott intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 98/371/EK határozat a következőképpen módosul:
a) a II. melléklet helyébe e határozat I. melléklete lép;
b) a IV. melléklet helyébe e határozat II. melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2001. november 30-án.